Title: גמר החתמה טובה
Author: anonymous

גמר החתמה טובה ...

ביום הבולאות הועלתה הטענה הידועה בדבר חותמות הדואר הלא יפות. לי ניתנה ההזדמנות לעבוד כ5- חודשים כפקיד קהל (אשנבאי) בסניף דואר. כאן אנסה להסביר את הסיבות להחתמות הגרועות.

 החלק הארי מעבודתו של האשנבאי הוא לתת שירותי אשנב שרובם הגדול הינו
תשלומים שונים - חשמל, מים, טלפון ועוד תשלומים שעוזרים לנו להפטר מן
הכסף המכביד עלינו. שירותים אחרים הינם מכירת פריטים שונים כגון מעטפות,
טלכרדים, כרטיסי חנייה וכד'. לגבינו הבולאים, השירותים הנוספים הם קבלת דואר רשום והחתמתו וכמובן מכירת בולים.

 לפקיד הדואר מס' חותמות שכולן מלבד אחת הן על בסיס גומי. החותמת היחידה
 מברזל היא החותמת העגולה המשמשת בעיקר להחתמת דואר רשום נכנס - דהיינו
 מן הלקוח אל האשנב. שימושים אחרים לחותמת זו הם החתמת דואר רשום יוצא
 (מן האשנב אל הלקוח), והחתמה בספרים שונים הנמצאים הסניף. 

 המייחד חותמת זו מלבד החומר ממנו היא עשוייה, הוא משקלה הרב יחסית.
 כאשר מקבלים בטעות מכה על האצבעות מן החותמת, מרגישים היטב את
 ייחודיותה של החותמת ומבינים את המיומנות הנדרשת להחתמה בחותמת זו
 (לי יצא להיפצע מס' פעמים בשל אי תשומת לב מספקת להחתמה). בין ראש 
 המתכת לידית העץ מצוי קפיץ חזק התורם לגמישותה. נציין עוד שחותמות אירוע
 הן על בסיס גומי, דבר שתורם להחתמה הנקייה.

 על מנת לקבל חותמת דואר ברורה, עלינו להתייחס למספר גורמים:
 1) מיומנות המחתים: בשל המבנה המיוחד של החותמת, דרושה מיומנות 
     מסויימת: החזקת החותמת, עוצמת מכת ההחתמה וזמן שחרורה מן הנייר.

 2) מצב החותמת: בשל מבנה הברזל של ראש החותמת, עלול להצטבר לכלוך
     בין דפנותיה, דבר שניתן להסרה בעזרת מברשת שיניים ובמקרים קשים
     יותר, בתוספת חומר כימי ממיס (או כמו שהאספנים אומרים - בנזין).
     כמו כן, לעתים החותמת נשחקת, דבר שגורם להחתמה לא שלמה.
     נבהיר עוד, שהאותיות והמספרים המשמשים לתאריכים עשויים מפלסטיק,
     ואף הם נשחקים (ביחוד השנים בגלל השימוש במשך שנה שלמה).

 3) מצב דיו ההחתמה: פד ההחתמה של חותמות הברזל הוא בעל ספוג קשיח, ספוג
     דיו שחור מיוחד שלא מתאים לשימוש של חותמות גומי בשל הסיבה כי דיו זה
     יכול לגרום נזקים ולאיכול הגומי. לפעמים חסר דיו בפד, דבר שגורם להחתמה
     חלשה. מצד שני, עודף דיו יגרום להחתמה מלוכלכת, ולמריחת הדיו על הבול.
     גורם נוסף הוא מצבו הפיסי של הספוג. ספוג עם חורים ללא משטח ישר עלול
     לגרום להחתמה חסרה.

 4) כמות העבודה המצפה למחתים: כאשר על המחתים להחתים כמות גדולה של
     מכתבים, פחות תשומת לב תופנה לאופי ההחתמה (והבולאים צריכים להבין
     זאת כאשר הם משתמשים בדואר מסחרי). הדבר נכון הן לגבי החתמה באשנב
     בסניף הדואר והן לגבי מיון ידני של דואר והחתמתו.

 5) אופי הנייר המוחתם: זהו גורם חשוב מאוד על מנת לקבל החתמה טובה עם כל
     התנאים הנ"ל מולאו. מעטפות יום-ראשון של השרות הבולאי אינן מתאימות
     על מנת לקבל החתמה טובה. למרות הנייר המשובח שממנו הן מיוצרות, נייר
     זה לא עוזר הרבה לספיגה טובה של הדיו. נייר פשוט מדיי עלול להקרע ממכת
     ראש הברזל של החותמת. נייר עבה - בריסטול או קרטון, או לדוגמה גלויות
     הדואר הנמכרות בסניף, עלול לגרור לקפיציות נוספת של החותמת, דבר שעלול
     לגרום החתמה כפולה (מעין צל של החותמת). נייר מומלץ הוא נייר רגיל - לא
     זול מדיי ולא יקר מדיי. מעטפות טובות הן המעטפות הרגילות הנמכרות
     בחנויות ב 10-20 אג' או המעטפות הנמכרות ע"י רשות הדואר. 

 ניתן למצוא גורמים נוספים רבים לאופי ההחתמה. אבל על האספנים להבין את
 המצב והגורמים השונים. נכון שזה מרגיז לקבל החתמה מרוחה על בול יפה, אבל
 המחתים בסופו של עובד של רשות הדואר המנסה לגמור את ים המכתבים שעליו
 להחתים. כמובן שעלינו האספנים מוטל ללחוץ על רשות הדואר בשיפור העניין.
 עלינו גם לזכור שזו לא בעייה רק של בולאי ישראל. זו בעייה כללית של רוב רשויות
 הדואר בעולם. קל לנו להתעלם מכך כי הרי לא נרכוש חומר בולאי החתום 
 בהחתמה לא יפה. כמו כן ירחונים בולאיים יראו רק את החומר הטוב ולא את
 החתום בצורה גרועה. 

 טיפ קטן למחפשי הספקולציות מבינינו: לעיתים הפקידים או שאר המחתימים
 טועים בהחלפת התאריכים העבריים והלועזיים בבסיס החותמת. התאריך העברי 
 אינו תואם לתאריך הלועזי. אם תחפשו טוב אולי תמצאו טעויות מעניינות.

# משה הלוי